“Elektron hukumat” tizimi doirasida axborot-kommunikatsiya texnologiyalari sohasidagi loyihalarni ishlab chiqish va amalga oshirish sifatini yaxshilash chora-tadbirlari to‘g‘risida

“Elektron hukumat” tizimi doirasida axborot-kommunikatsiya texnologiyalari sohasidagi loyihalarni ishlab chiqish va amalga oshirishning samarali va shaffof mexanizmlarini yaratish, mazkur sohadagi loyihalarni, loyiha va texnik hujjatlarni sifatli ekspertizadan o‘tkazish maqsadida hamda O‘zbekiston Respublikasi Prezidentining 2019-yil 10-yanvardagi “O‘zbekiston Respublikasi Prezidenti huzuridagi Loyiha boshqaruvi milliy agentligi faoliyatini yanada takomillashtirish chora-tadbirlari to‘g‘risida”gi PF-5624-son Farmoniga muvofiq:
 2. “Elektron hukumat” tizimi va raqamli iqtisodiyotni rivojlantirish doirasida idoralararo va idoraviy axborot tizimlari, ma’lumotlar bazalari, dasturiy mahsulotlar yaratish va joriy etish bo‘yicha loyihalar hamda axborot-kommunikatsiya texnologiyalari sohasidagi boshqa loyihalarni ishlab chiqish va amalga oshirish tartibi to‘g‘risidagi nizom ilovaga muvofiq tasdiqlansin. 
 3. Shunday tartib o‘rnatilsinki, unga muvofiq:
 Elektron hukumat loyihalarini boshqarish markazi” davlat muassasasining (keyingi o‘rinlarda — Markaz) faoliyati sohasi davlat va xo‘jalik boshqaruvi organlariga, ustav fondida davlat ulushi 50 foiz va undan ortiq bo‘lgan xo‘jalik yurituvchi subyektlarga, shuningdek, O‘zbekiston Respublikasining ijtimoiy-iqtisodiy rivojlanish dasturlari doirasida amalga oshirilayotgan barcha loyihalarga nisbatan tatbiq etiladi. Bunda boshqa loyihalar tashabbuskorlari (buyurtmachilar) shartnoma asosida texnik topshiriq yoki tender hujjatlarini ekspertizadan o‘tkazish uchun mustaqil ravishda Markazga “Elektron hukumatning axborot tizimlari va resurslari yagona reyestri” axborot tizimi orqali murojaat qilishlari mumkin;
 O‘zbekiston Respublikasi davlat budjeti va davlat maqsadli jamg‘armalari, beg‘araz texnik ko‘maklashish (grantlar) mablag‘lari, xalqaro moliya institutlari va xorijiy hukumat moliya tashkilotlarining imtiyozli kreditlari hisobidan loyihalarni ishlab chiqishni, amalga oshirishni va qo‘llab-quvvatlashni moliyalashtirish Markaz bilan kelishilgan holda amalga oshiriladi; 
 2019-yil 1-iyundan boshlab qiymatidan qat’i nazar, narx ko‘rsatkichlarining o‘rtacha bozor darajasini o‘rganish yakunlari bo‘yicha dastlabki hisob-kitoblar asosida shakllantiriladigan loyihaning cheklangan qiymati belgilangan holda loyihalarning texnik topshiriqlari va tender hujjatlari Markazga ekspertizaga kiritiladi. Bunda, loyihalarning texnik topshiriqlari va tender hujjatlari O‘zbekiston Respublikasi Iqtisodiyot va sanoat vazirligida kelishilmaydi va ekspertizadan o‘tkazilmaydi;
 loyihaning texnik topshirig‘ini yoki tender hujjatlarini ekspertizadan o‘tkazish uchun qo‘shilgan qiymat solig‘ini hisobga olmagan holda, loyiha cheklangan qiymatining 0,5 foizi miqdorida (tender hujjatlari bo‘yicha — har bir lot summasidan), biroq bazaviy hisoblash miqdorining 100 baravaridan ortiq bo‘lmagan miqdorda to‘lov undiriladi. Bunda, ushbu ekspertiza 100 foiz oldindan haq to‘lash sharti bilan amalga oshiriladi; 
 yuklatilgan vazifalarni bajarishda Markaz davlat va nodavlat tashkilotlar, shu jumladan loyiha institutlari, injiniring va konsalting kompaniyalari, ilmiy-ta’lim muassasalari, shuningdek, xalqaro, xorijiy va mahalliy tashkilotlar bilan o‘zaro hamkorlik qiladi. 
 5. Markaz 2022-yil 1-yanvarga qadar yagona ijtimoiy to‘lovdan tashqari barcha turdagi soliqlar va majburiy to‘lovlar to‘lashdan ozod etilsin, bo‘shaydigan mablag‘lar moddiy-texnika bazasini mustahkamlashga, shuningdek, xodimlarni moddiy rag‘batlantirishga maqsadli tarzda yo‘naltirilsin.
 8. Agentlik bir oy muddatda yuklatilgan vazifalarni samarali bajarish uchun Markazni mebel, kompyuter texnikasi, aloqa vositalari va boshqa zarur moddiy-texnik resurslar bilan jihozlashni ta’minlasin. 
 9. Agentlik manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan o‘zgartirishlar va qo‘shimchalar to‘g‘risida takliflar kiritsin.
 10. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.
 1. Mazkur Nizom davlat va xo‘jalik boshqaruvi organlari, ustav fondida davlat ulushi 50 foiz va undan ortiq bo‘lgan xo‘jalik yurituvchi subyektlar tomonidan “Elektron hukumat” tizimi va raqamli iqtisodiyotni rivojlantirish hamda O‘zbekiston Respublikasini rivojlantirish davlat dasturlari doirasida axborot-kommunikatsiya texnologiyalari sohasida amalga oshirilayotgan idoralararo va idoraviy axborot tizimlari, ma’lumotlar bazalari, dasturiy mahsulotlarni yaratish va joriy etish hamda boshqa loyihalarni (keyingi o‘rinlarda — loyihalar) kompleks ekspertizadan o‘tkazish, tasdiqlash, shuningdek amalga oshirishni muvofiqlashtirish va loyihadan keyingi monitoring tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 buyurtmanoma — loyihaning maqsad va vazifalarini, shuningdek, asosiy parametrlarini, uni amalga oshirish zarurligi asoslarini o‘z ichiga olgan belgilangan namunadagi hujjat;
 veb-sayt — tashabbuskorlar (buyurtmachilar) tomonidan hujjatlarini yuborish va joylashtirish, shuningdek, tender va texnik hujjatlarni ekspertizadan o‘tkazish natijalari to‘g‘risidagi ma’lumotlarni joylashtirishni ta’minlovchi Internet tarmog‘idagi ixtisoslashtirilgan veb-sayt;
 loyiha pasporti — loyihani amalga oshirish uchun zarur mablag‘lar hajmi va ehtiyojlar, loyihani amalga oshirish uchun zarur tashkiliy tadbirlar ko‘lamini, o‘lchamda ifodalanuvchi ko‘rsatkichlarda samaradorlikni dastlabki baholashni, loyihani amalga oshirishdan kutilgan natijalarni, uning asosiy parametrlarini tavsiflovchi belgilangan namunadagi texnik hujjat;
 loyiha konsepsiyasi — loyiha tashabbuskori (buyurtmachisi)ning vazifalarini bosqichma-bosqich va tizimli hal etishni ta’minlovchi, axborotlashtirish obyektini rivojlantirishning asoslantirilgan yo‘llarini o‘z ichiga olgan, axborot-kommunikatsiya texnologiyalari sohasidagi normativ hujjatlarga muvofiq ishlab chiqilgan texnik hujjat; 
 texnik topshiriq — loyihani ishlab chiqish, amalga kiritish va qabul qilish jarayonida amalga oshirilishi lozim bo‘lgan qarorlarga qo‘yiladigan talablarni belgilab beruvchi, axborot-kommunikatsiya texnologiyalari sohasidagi me’yoriy hujjatlarga muvofiq ishlab chiqilgan texnik hujjat;
 texnik hujjatlar — idoralararo va idoraviy axborot tizimlari, ma’lumotlar bazalari, axborot resurslari, dasturiy mahsulotlar va axborot-kommunikatsiya texnologiyalari sohasidagi boshqa loyihalarni loyihalashtirish, yaratish va joriy etish (ekspluatatsiya qilish)da foydalaniladigan hujjatlar (pasport, konsepsiya, texnik topshiriq) majmui; 
 tender hujjatlari — tenderni tashkil etish jarayoni va o‘tkazish tartibi to‘g‘risidagi birlamchi axborotni, shuningdek, tenderga qo‘yilayotgan tovar (ish, xizmat)ning malaka, texnik, narx va boshqa tavsiflarni o‘z ichiga olgan hujjatlar to‘plami; 
 postmonitoring (loyihadan keyingi monitoring) — loyiha parametrlarining loyihani amalga oshirish tugallangandan so‘ng belgilangan muddat ichida uning maqsadlari va vazifalariga muvofiqligini baholash bo‘yicha tadbirlar majmui;
 loyihalarning elektron reyestri (keyingi o‘rinlarda — Reyestr) — loyihalarni shakllantirish va moliyalashtirishda ishonchli ma’lumotlar bilan ta’minlash, nazorat qilish, hisobini yuritish, moliyaviy mablag‘larni samarali taqsimlash va ulardan foydalanish, yagona davlat siyosatini, yagona texnologik yondashuvni amalga oshirish maqsadida yaratilgan axborot resursi.
 3. Loyihalarni ishlab chiqish va joriy etish, shuningdek, ularni amalga oshirish bo‘yicha topshiriqlarni normativ-huquqiy hujjatlarning loyihalariga kiritish qonun hujjatlarida belgilangan tartibda amalga oshiriladi.
 4. Loyihalarni ishlab chiqish va joriy etish mazkur Nizomning 1-ilovasidagi sxemaga muvofiq amalga oshiriladi. 
 5. Markazga buyurtmanoma topshirish tashabbuskor (buyurtmachi) tomonidan pochta yoki elektron aloqa, shu jumladan veb-sayt orqali mazkur Nizomning 2-ilovasidagi shaklga muvofiq loyiha pasportini ilova qilgan holda amalga oshiriladi. 
 6. Loyiha pasporti axborotlashtirish obyektini dastlabki tekshirish asosida ishlab chiqiladi va quyidagi axborotni o‘z ichiga oladi:
 loyihaning maqsad va vazifalari;
 loyihaning umumiy tavsiflari va parametrlari;
 loyihadan kutilayotgan natijalar;
 loyihani amalga oshirish uchun taxminiy muddat;
 o‘lchamda ifodalanadigan ko‘rsatkichlarda samaradorlikni dastlabki baholash;
 loyihaning dastlabki qiymati va zarur tashkiliy tadbirlar.
 7. Loyiha pasporti kelib tushgan kundan e’tiboran yetti ish kuni mobaynida quyidagi talablarni hisobga olgan holda Markaz tomonidan ko‘rib chiqiladi:
 “Elektron hukumat” tizimi va raqamli iqtisodiyot doirasida yagona davlat siyosatining maqsad va vazifalariga muvofiqligi; 
 belgilangan vazifalarni bajarish imkoniyati; 
 loyiha amalga oshirilishining davlat axborot xavfsizligiga ta’siri;
 loyihaning axborot-kommunikatsiya texnologiyalari sohasidagi amaldagi standartlar va me’yoriy hujjatlarga muvofiqligi.
 8. Loyiha pasportini ko‘rib chiqish natijalariga ko‘ra Markaz tashabbuskorga (buyurtmachiga) yozma yoki elektron shaklda, shu jumladan veb-sayt orqali quyidagi mazmundagi xabarnomani yuboradi: 
 a) loyihaning amalga oshirilishi maqsadga muvofiqligini va yanada batafsil o‘rganishlarni o‘tkazish haqida;
 b) qayta ishlanishi to‘g‘risidagi tavsiyalar, shu jumladan loyihani amalga oshirish muddatlarini ko‘chirish haqida;
 v) sabablari asoslantirilgan holda loyihani amalga oshirish maqsadga muvofiq emasligi haqida.
 9. Loyihani amalga oshirish maqsadga muvofiqligi haqida xabarnoma olingan taqdirda, tashabbuskor (buyurtmachi) tomonidan loyiha konsepsiyasi loyihasi ishlab chiqiladi va pochta yoki elektron aloqa, shu jumladan veb-sayt orqali Markazga ko‘rib chiqish va kelishish uchun yuboriladi.
 10. Tashabbuskor (buyurtmachi) Markazga bir vaqtning o‘zida loyiha pasporti va konsepsiyasini ko‘rib chiqish uchun taqdim etish huquqiga ega.
 11. Loyiha pasporti va konsepsiyasini ko‘rib chiqish va kelishish uchun to‘lov olinmaydi.
 12. Loyiha konsepsiyasida quyidagilar nazarda tutiladi:
 loyihaning maqsad va vazifalarini belgilash; 
 ilg‘or, shu jumladan xorijiy tajribani o‘rganish;
 loyihani yanada rivojlanish yo‘nalishlarini belgilash;
 loyihani amalga oshirish va kuzatib borish, shu jumladan axborot xavfsizligini ta’minlash uchun zarur resurslarni baholash;
 loyihani amalga oshirishning dastlabki qiymatini aniqlash;
 loyihani moliyalashtirish manbalari;
 loyihani amalga oshirishdan kutilayotgan samarani baholash; 
 loyihani amalga oshirish bo‘yicha xavf-xatarlarni baholash;
 yagona texnologik yondashuvlardan foydalanganlik;
 loyihani amalga oshirish tadbirlarini aniqlash;
 loyihalarni amalga oshirish doirasida biznes jarayonlarini maqbullashtirish bo‘yicha ish natijalari;
 loyihani rivojlantirish, modernizatsiyalash istiqbollari;
 loyihani amalga oshirishning taxminiy muddatlarini aniqlash;
 loyihani qabul qilish shartlari va sifatini baholash tartibini aniqlash;
 amalga oshirilayotgan loyihaning muhim samaradorlik ko‘rsatkichlarini, xususan ijtimoiy va iqtisodiy ko‘rsatkichlarni shakllantirish;
 loyihani dastlabki baholash, moliyaviy xarajatlar va daromadlarni, moliyalashtirishning muqobil sxemalari va manbalarini asoslash, loyihaning amalga oshirilishiga inflatsiyaning ta’sirini hisobga olish, shuningdek, loyihani amalga oshirishning moliyaviy samaradorligi va modelini baholash.
 13. Loyiha konsepsiyasi tashabbuskor (buyurtmachi) tomonidan mustaqil ravishda yoki tegishli tashkilotlarni jalb qilgan holda ishlab chiqilishi mumkin.
 14. Loyiha konsepsiyasi Markaz tomonidan, zarur hollarda manfaatdor vazirliklar va idoralar, shu jumladan O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, O‘zbekiston Respublikasi axborotlashtirish va telekommunikatsiya sohasida nazorat bo‘yicha davlat inspeksiyasi, Texnik ko‘maklashish markazi, Davlat axborot tizimlarini yaratish va qo‘llab-quvvatlash bo‘yicha yagona integrator (keyingi o‘rinlarda — manfaatdor vazirliklar va idoralar) bilan birgalikda u kelib tushgan kundan boshlab o‘n besh ish kuni mobaynida ko‘rib chiqiladi.
 Manfaatdor vazirliklar va idoralar konsepsiya kelib tushgan kundan e’tiboran yetti ish kuni mobaynida Markazga loyiha konsepsiyasi bo‘yicha tegishli xulosa yuboradi.
 15. Konsepsiya loyihasi bo‘yicha e’tirozlar mavjud bo‘lgan yoki konsepsiya loyihasi mazkur Nizomning 12-bandiga to‘liq ravishda muvofiq kelmagan taqdirda, Markaz tashabbuskorga (buyurtmachiga) loyiha konsepsiyasini qayta ishlash lozimligi to‘g‘risida xabarnoma yuboradi.
 16. Tashabbuskor (buyurtmachi) xabarnoma olgan kundan boshlab o‘n besh ish kuni ichida loyiha konsepsiyasi bo‘yicha qayta ishlangan hujjatlarni mulohazalar haqidagi ma’lumotnoma bilan birga Markazga kiritadi.
 17. Tashabbuskor (buyurtmachi) tomonidan e’tirozlar bartaraf etilganda, loyiha konsepsiyasi ko‘pi bilan o‘n ish kuni ichida qayta ko‘rib chiqiladi.
 18. Loyihaning qayta ishlab chiqilgan konsepsiyasini ko‘rib chiqishda tashabbuskor (buyurtmachi)ga yangi asoslar bo‘yicha e’tirozlar berishga yo‘l qo‘yilmaydi, avval berilgan kamchiliklarni bartaraf etish doirasida qo‘shimcha taqdim etilgan hujjatlar bilan bog‘liq e’tirozlar bundan mustasno.
 19. Markaz loyiha konsepsiyasini quyidagilar bo‘yicha ko‘rib chiqadi:
 tegishli ravishda rasmiylashtirilganligi va barcha zarur hujjatlar mavjudligi;
 loyiha pasportiga muvofiqligi; 
 tashkiliy va funksional qismlarning samaradorligi;
 loyiha zimmasiga yuklatiladigan vazifalarni bajarish imkoniyatlari va taklif qilinayotgan yechim variantlari; 
 funksional va operatsion jarayonlarni qayta tashkil etish va optimallashtirish zaruriyati;
 O‘zbekiston Respublikasining amaldagi qonun hujjatlariga muvofiqligi;
 “Elektron hukumat” tizimi va raqamli iqtisodiyot doirasida yagona siyosat amalga oshirilishini ta’minlash;
 loyihani amalga oshirishga yagona texnologik yondashuv qo‘llanilishini ta’minlash;
 axborot xavfsizligini ta’minlash;
 loyihaning ustuvorlik darajasini aniqlash;
 loyiha konsepsiyasining mazkur Nizom 12-bandiga muvofiqligi.
 20. Loyiha konsepsiyasini ko‘rib chiqish natijalari bo‘yicha manfaatdor vazirliklar va idoralarning xulosalarini hisobga olgan holda Markaz tashabbuskor (buyurtmachi)ga loyiha Reyestrga kiritilganligi va uning ustuvorlik darajasi aniqlanganligi to‘g‘risida yozma yoki elektron shaklda, shu jumladan veb-sayt orqali xabar yuboradi. 
 21. Loyihalarning ustuvorligi Markaz tomonidan quyidagilarni inobatga olgan holda belgilanadi:
 “Elektron hukumat” tizimini rivojlantirish konsepsiyasi va Milliy raqamli iqtisodiyotni rivojlantirish strategiyasiga (“Raqamli O‘zbekiston — 2030”) muvofiqligi;
 ijtimoiy va iqtisodiy samaradorlik tahlilining ko‘rsatkichlari, shuningdek, loyihani amalga oshirishdan kutiladigan natijalar;
 “Elektron hukumat” tizimini va raqamli iqtisodiyotni rivojlantirish tamoyillari va asosiy yo‘nalishlariga muvofiqligi;
 “Elektron hukumat” tizimi va raqamli iqtisodiyot doirasida axborot-kommunikatsiya texnologiyalarini amalga oshirish, joriy etish, rivojlantirish va yanada takomillashtirishda yagona texnologik yondashuvning qo‘llanilishi; 
 fuqarolarning aksariyat qismi, aholining keng ijtimoiy qatlamlari va (yoki) tadbirkorlik subyektlarining manfaatlariga daxldor davlat funksiyasini ijro etish yoki davlat xizmatini ko‘rsatish; 
 loyihani amalga oshirish natijasida aholi va tadbirkorlik subyektlariga ko‘rsatilishi nazarda tutilayotgan elektron xizmatlar soni;
 loyihani amalga oshirish hisobiga qisqartirilayotgan tartib-taomillar soni va vaqt hajmi;
 dasturiy mahsulotlar va axborot tizimlari sohasida mahalliy ishlanmalardan foydalanilishi;
 xalqaro moliya institutlari va (yoki) xorijiy hukumat moliya tashkilotlarining kredit mablag‘larini jalb qilish;
 loyihaning amalga oshirishga tayyorligi darajasi;
 ishga tushirilgandan keyingi ekspluatatsiya xarajatlari miqdori.
 22. Loyihani ustuvor deb topish to‘g‘risidagi qaror loyihani amalga oshirish uchun bajarilishi majburiy bo‘lgan kelgusidagi ishlarni, shu jumladan texnik topshiriq va/yoki tender hujjatlarini tayyorlash, loyihani qonun hujjatlarida belgilangan tartibda amalga oshirish uchun asos bo‘ladi.
 23. Loyiha ustuvor deb topilgan taqdirda tashabbuskor (buyurtmachi) axborot-kommunikatsiya sohasidagi me’yoriy hujjatlarda belgilangan tartibda texnik topshiriq va/yoki tender hujjatlarini ishlab chiqish bo‘yicha tadbirlarning bajarilishini ta’minlaydi.
 24. Tashabbuskor (buyurtmachi) ustuvor deb hisoblangan loyihaning amalga oshirilishini rad etishga haqli emas.
 25. Texnik topshiriqni va/yoki tender hujjatlarini ishlab chiqish O‘zbekiston Respublikasining amaldagi qonunchiligiga muvofiq amalga oshiriladi.
 Texnik topshiriq va/yoki tender hujjatlari tashabbuskor (buyurtmachi) tomonidan mustaqil ravishda yoki tegishli tashkilotlarni jalb etgan holda ishlab chiqilishi mumkin.
 26. Texnik topshiriq va/yoki tender hujjatlari Markazga pochta yoki elektron aloqa, shu jumladan veb-sayt orqali mazkur Nizomning 3-ilovasiga muvofiq shaklda buyurtmanoma to‘ldirilgan holda ekspertizadan o‘tkazish uchun topshiriladi.
 27. Texnik topshiriq va/yoki tender hujjatlari ular kelib tushgan kundan boshlab o‘ttiz kun ichida Markaz tomonidan, zarur holatlarda manfaatdor vazirliklar va idoralar bilan birgalikda ko‘rib chiqiladi. Manfaatdor vazirliklar va idoralar tegishli xulosalarini o‘n kun ichida Markazga yuboradi.
 28. Markaz texnik topshiriqni quyidagilar yuzasidan shartnoma asosida ekspertizadan o‘tkazadi:
 loyiha konsepsiyasiga muvofiqligi;
 “Elektron hukumat” yagona identifikatorlarining qo‘llanilishi;
 zarur ma’lumotlarni izlash, to‘plash, qayta ishlash va saqlash imkoniyati;
 ochiq ma’lumotlar to‘plamini generatsiya qilish imkoniyati;
 “yagona darcha” tamoyili asosida elektron davlat xizmatlarini ko‘rsatishni ta’minlash uchun “Elektron hukumat” tizimining idoralararo integratsiya platformasi bilan integratsiya qilish imkoniyati;
 mavjud bo‘lgan axborot tizimlarini, ma’lumotlar bazalarini, axborot resurslarini, dasturiy mahsulotlarni, shu jumladan apparat va dasturiy vositalarni modernizatsiya qilish, yangi komponentlarni ko‘paytirish va boshqalar orqali yanada kengaytirish imkoniyati;
 “Elektron hukumat” tizimi va raqamli iqtisodiyot doirasida boshqa tashkiliy-texnik tadbirlarni amalga oshirish imkoniyati.
 29. Markaz tender hujjatlarini quyidagilar yuzasidan ekspertizadan o‘tkazadi:
 mazkur Nizom talablariga muvofiqligi;
 nomlar va atamalarni turlicha talqin qilish imkoniyatini istisno etgan holda ularning bir xilda qo‘llanilishi;
 tender ishtirokchilari uchun qonun hujjatlarida belgilangan talablarga rioya etilishi (litsenziyaning mavjudligi, ish tajribasi, moliyaviy ahvoli, texnik jihozlanganligi, davlat xaridlarining aniq obyektiga bog‘liq holda boshqa malaka talablari);
 texnik va moliyaviy baholash mezonlarining xolisligi va asoslantirilganligi; 
 tender hujjatlari qayta kiritilganda ijobiy xulosa berilmaganligi sabablari bartaraf etilganligi.
 Tender hujjatlari va/yoki texnik topshiriqni ekspertizadan o‘tkazish mobaynida xarid qilinadigan tovarlarning (ishlar, xizmatlarning) o‘ziga xos xususiyatlaridan kelib chiqqan holda, tender hujjatlari va/yoki texnik topshiriqning to‘liq va har tomonlama ko‘rib chiqilishini ta’minlash uchun boshqa masalalar ham ko‘rib chiqilishi mumkin.
 30. Markaz manfaatdor vazirliklar va idoralarning xulosalarini inobatga olgan holda, tender hujjati va/yoki texnik topshiriq bo‘yicha ekspertiza xulosasini (ijobiy yoki qayta ishlash zarurligi to‘g‘risida) yozma ravishda yoki elektron shaklda, shu jumladan ushbu Nizomning 4-ilovasiga muvofiq shaklda veb-sayt orqali tashabbuskorga (buyurtmachiga) yuboradi. 
 31. Loyihani qayta ishlash zarurati to‘g‘risida xulosa berilgan taqdirda, tashabbuskor (buyurtmachi) qayta ishlab chiqilgan texnik topshiriqni va/yoki tender hujjatini mulohazalar haqidagi ma’lumotnomasi bilan birgalikda takroran ko‘rib chiqish uchun Markazga taqdim etadi. Bunda takroran ko‘rib chiqish uchun to‘lov olinmaydi. 
 32. Texnik topshiriq va/yoki tender hujjati texnik topshiriq takroran kiritilgan kundan e’tiboran o‘n ish kunidan ortiq bo‘lmagan muddatda takroran ko‘rib chiqiladi.
 33. Qayta ishlab chiqilgan texnik topshiriq va/yoki tender hujjatini ko‘rib chiqishda tashabbuskor (buyurtmachi)ga yangi asoslar bo‘yicha e’tirozlar berishga yo‘l qo‘yilmaydi, avval berilgan kamchiliklarni bartaraf etish doirasida qo‘shimcha taqdim etilgan hujjatlar bilan bog‘liq e’tirozlar bundan mustasno.
 34. Loyihani amalga oshirish qonun hujjatlarida belgilangan tartibda amalga oshiriladi.
 35. Loyihani amalga oshirishni muvofiqlashtirishda loyihaning samarali, sifatli va o‘z vaqtida bajarilishini ta’minlashga oid ishlar Markaz tomonidan amalga oshiriladi.
 36. Loyihani ishga tushirish tashabbuskorning (buyurtmachining) qabul komissiyasi tomonidan amalga oshiriladi, bunda komissiya tarkibiga Markaz vakillari kiritilishi shart, shuningdek, zarur hollarda manfaatdor vazirliklar va idoralar vakillari kiritilishi mumkin.
 37. Qabul komissiyasi amalga oshirilgan loyihaning texnik topshiriqqa muvofiqligi yuzasidan xulosani, shuningdek, loyihani amalga oshirish doirasida ishlab chiqilgan, sotib olingan va joriy qilingan axborot tizimlarini qabul qilish-topshirish dalolatnomasini tayyorlaydi.
 38. Loyihaning postmonitoringi qabul komissiyasi tomonidan qabul qilish-topshirish dalolatnomasi imzolangan vaqtdan boshlab o‘n ikki oy davomida Markaz tomonidan amalga oshiriladi. 
 39. Postmonitoring va muhim samaradorlik ko‘rsatkichlariga erishishni baholash natijalariga ko‘ra quyidagi qarorlardan biri qabul qilinishi mumkin:
 a) loyiha konsepsiyasida ko‘rsatilgan muhim samaradorlik ko‘rsatkichlariga erishildi;
 b) loyiha muhim samaradorlik ko‘rsatkichlariga to‘liq ravishda erishmadi, uni modernizatsiyalash zarur;
 v) loyiha muhim samaradorlik ko‘rsatkichlariga erishmadi, batafsil tahlil qilish va kamchiliklarni bartaraf etish bo‘yicha tashkiliy-texnik tadbirlarni amalga oshirish zarur.
 40. Loyihani foydalanishdan chiqarib tashlash uchun asoslar quyidagilardan iborat:
 a) loyihadan foydalanish muddatining yakunlanganligi, agar shunday muddat normativ-huquqiy hujjatlar bilan belgilangan bo‘lsa;
 b) loyihadan foydalanishning maqsadga muvofiq emasligi, jumladan texnik vositalar va dasturiy ta’minot samaradorligining pastligi, huquqiy tartibning o‘zgarganligi, boshqaruv qarorlarining qabul qilinishi va loyihadan foydalanishga to‘sqinlik qiluvchi boshqa o‘zgarishlarning mavjudligi;
 v) loyihadan foydalanishning moliyaviy-iqtisodiy jihatdan samarasizligi.
 41. Loyihani foydalanishdan chiqarib tashlash uchun mazkur Nizomning 40-bandida ko‘rsatilgan bir yoki bir nechta sabablar mavjud bo‘lgan taqdirda, Markaz O‘zbekiston Respublikasi Axborot texnologiyalari va kommunikatsiyalarini rivojlantirish vazirligiga loyihani foydalanishdan chiqarish bo‘yicha taklif kiritadi. Bunda, Vazirlik taklifni belgilangan tartibda ko‘rib chiqadi va loyihadan foydalanishning moliyaviy-iqtisodiy jihatdan samarasizligi yoki maqsadga muvofiq emasligi, jumladan texnik vositalar va dasturiy ta’minot samaradorligining pastligi kabi bir nechta sabablarni topganda loyihani foydalanishdan chiqarib tashlash to‘g‘risida tegishli qaror qabul qiladi. 
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligining qarori ustidan tashabbuskor (buyurtmachi) tomonidan sudga shikoyat qilinishi mumkin.
 42. Markaz yuklatilgan vazifalarni sifatli bajarish maqsadida texnik topshiriq va/yoki tender hujjatlarini ko‘rib chiqish va ekspertizadan o‘tkazish uchun zarur bo‘ladigan qo‘shimcha ma’lumotlar va materiallarni tashabbuskordan (buyurtmachidan) talab qilib olishga, shuningdek, davlat va nodavlat tashkilotlarning, loyiha institutlari, muhandislik va konsalting kompaniyalari, ilmiy va ta’lim muassasalari hamda xalqaro tashkilotlar, xorijiy va milliy tashkilotlarning mutaxassislarini shartnoma asosida jalb qilishga haqli.
 43. Markazning mansabdor shaxslari loyiha pasporti va konsepsiyasini kelishish, loyihaning texnik va/yoki tender hujjatlarini ekspertizadan o‘tkazish, loyiha amalga oshirilishini muvofiqlashtirish va postmonitoringi uchun mas’uldirlar hamda ushbu tadbirlarda xolislikni ta’minlaydi.
 44. Tashabbuskor (buyurtmachi) quyidagilar uchun javobgardir:
 texnik va/yoki tender hujjatlarining mazkur Nizom hamda O‘zbekiston Respublikasining boshqa qonun hujjatlari talablariga muvofiq ishlab chiqilishi;
 taqdim etiladigan hujjatlar, ma’lumotlar va axborotlarning o‘z vaqtida, sifatli va ishonchli bo‘lishi; 
 loyihani o‘z vaqtida va sifatli amalga oshirish;
 axborot xavfsizligini ta’minlash;
 loyihalarni ishlab chiqish va amalga oshirishda ushbu Nizom va boshqa qonunchilik hujjatlari tartibi va talablariga rioya qilish.